送朱泮英隨從事公西上
作者：釋德洪
朝代：宋

paragraphs: 文如水行川，氣如春在花。
挾書隨乃翁，千里游京華。
人生少年樂，於子何以加。
上庠閲英俊，過目知等差。
君才固逸羣，如金渾泥沙。
明年對殿陛，落筆翻龍蛇。
遥憐綠槐陰，絳帳張紅霞。
金門看躍馬，蘆鞭作横斜。
滔滔九衢中，懽情浩無涯。
馭吏亦傲睨，隱語相嘲誇。
紅粧鶯燕語，拭目興歎嗟。
知誰乞佳句，駿墨字如鴉。